Worcester F 80 Distinctiones

35 Considerare

Considerare debet homo supra se, in celo aquam glorie ut emat. Sic emptor manerium maxime quando est leuis precii, Prou. 31[:16]: *Consideravit agrum* in quo sunt lilia virginum, viole confessorum, rose martirum, solsequia apostolorum, cantus angelorum, *et emit* illum. Deut. 1[:22]: *Mittamus viros,* scilicet, prelatos et predicatores, *qui considerent terram* viuencium *et renuncient* verbo et exemplo *per quod iter debeamus ascendere.*

¶ Secundo, considerandum est infra et hoc dupliciter quia modo ad infernum ut precaueat sicut vulpes considerant vestigia animalium intrancium speluncam leonis, set non redeuncium, Psal. [90:8]: *Oculis tuis considerabis, et retribucionem peccatorum videbis*. 2 Reg. 1[:18]: *Considera Israel, pro hiis qui mortui sunt*. Modo debet considerare in purgatorio vt subueniat, sicut pater videns puerum in puteo, 2 Macc. 12[:45]: *Considerabat quod hii qui cum pietate dormitionem [acceperant]*.

¶ Tercio, debet considerare autem, scilicet, iudicium futurum ut se preparet et timeat. Sicut latro proicit furtum et querit amicos, Job 23[:15]: *Considerans eum,* scilicet, iudicem *timore sollicitor*.

¶ Quarto, consideret retro, scilicet, mortem, ut sibi prouideat, sicut villicus de compoto, peregrinus de hospicio, Judic. 19[:9]: *Considera quod dies declivior sit ad[[1]](#footnote-1) occasum,* etc.Hoc non considerabat diues, Luc.[[2]](#footnote-2) 12[:16-21].

¶ Quinto, considerat intra defectum si sit ut corrigat, si non sit ut fugiat. Si mulier consideret se in speculo, Prou. vltimo [31:27]: *Considerauit* *semitas domus sue*, id est, consciencie. Ideo, dicitur Matt. 7[:3]: *Quid vides festucam in oculo fratris tui, in tuo oculo trabem non* consideras?

¶ Extra,

/fol. 222vb/

debent considerare multa. Primo, astucias diaboli ne eum fallat. Sic columba in aqua considerat vmbram accipitis, [1] Reg. 23[:23]: *Considerate, et videte omnia latibula eius in quibus absconditur.*

¶ Secundo indigencias proximi corporaliter et spiritualiter, et ei subueniat sicut pastor gregem, Eccli. 31[:1]: *Rectorem te posuerunt? noli extolli; esto in illis*. Nota contra illos per rancoris indignacionem, non pro illis per viciorum palpacionem, non ante illos per presumcionem, non post illos per elacionem, non sub illis per deiectionem, non extra illos per euagacionem, sed in illis per condescencionem, quasi vnus ex illis per communicacionem, et sic considera pro cure[[3]](#footnote-3) diligenciam, Prou. 27[:23]: *Diligenter agnosce uultum pecoris tui, gregesque tuos considera.* Set heu, quia [Job] 22[:14] dicitur *Nubes latibulum, nec nostra coniderat.*

¶ Tercio, debet considerare vanitatem, immo falsitatem, mundi ut paruipendat, sicut equus qui frequenter cadit et deficit paruipendendus est, Psal. [141:5]: Consideraui *ad dexteram, et videbam,* etc.

¶ Quarto, bonitatem Dei ut agat gracias, sic Tobias [11:19], considerauit *beneficia* exhibita per angelum regraciabatur, Heb. 3[1]: *Considerate Apostolum, et pontificem confessionis nostre Jesum,* etc.

¶ Quinto, operacionem nature in creatura irracionali ut addiscat sic philosophiconsiderantes dedicerunt, Prou. 6[:6]: *Vade ad formicam, o piger, et considera vias ejus*. Et Luc. 12[:24]: *Considerate coruos, quia non seminant, neque metent, quibus,* etc. Diabolus considerat ut fallat et deuoret sicut miluus[[4]](#footnote-4) pullos, Psal. [36:32]: *Considerat peccator justum, et querit mortificare eum*. Deus, autem, considerat ut retribuat, sicut iudex merita hominum, Job. 31[:4]: *Nonne considerat vias meas, et cunctos gressus meos dinumerat?* Job 37[:3]: *Subter omnes celos ipse considerat.* Prou. 5[:21]: *Respicit Dominus vias hominis*.

1. ad ] *add.* ~~peccatum~~. [↑](#footnote-ref-1)
2. Luc. ] *add.* ~~19~~. [↑](#footnote-ref-2)
3. cure ] F 128, Lambeth *corr*. iure F 80. [↑](#footnote-ref-3)
4. miluus ] F 128, Lambeth *corr*. nullus F 80. [↑](#footnote-ref-4)